Document ID: 32000D0755

Απόφαση της Επιτροπής
της 24ης Νοεμβρίου 2000
για τροποποίηση της απόφασης 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Νότιας Αμερικής, έτσι ώστε να ληφθεί υπόψη η υγειονομική κατάσταση στην Ουρουγουάη
[κοινοποιηθείσα υπό τον αριθμό Ε(2000) 3560]
(Κείμενο που παρουσιάζει ενδιαφέρον για τον ΕΟΧ)
(2000/755/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, των νωπών κρεάτων και των προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14 και 22,
Εκτιμώντας τα ακόλουθα:
(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Κολομβία, την Παραγουάη, την Ουρουγουάη, τη Βραζιλία, τη Χιλή και την Αργεντινή έχουν θεσπισθεί με την απόφαση 93/402/ΕΟΚ της Επιτροπής(3), όπως τροποποιήθηκε τελευταία από την απόφαση 2000/699/ΕΚ(4).
(2) Στις εισαγωγές νωπών κρεάτων πρέπει να λαμβάνονται υπόψη οι διαφορετικές επιδημιολογικές καταστάσεις στις εν λόγω χώρες, και συγκεκριμένα στα διάφορα τμήματα του εδάφους τους.
(3) Οι αρμόδιες κτηνιατρικές αρχές των ενδιαφερόμενων χωρών πρέπει να επιβεβαιώνουν ότι οι χώρες τους ή οι περιοχές τους ήσαν, τουλάχιστον επί δώδεκα μήνες, απαλλαγμένες από την πανώλη των βοοειδών, καθώς και από τον αφθώδη πυρετό. Επιπλέον, οι αρμόδιες αρχές των ενδιαφερόμενων χωρών πρέπει να φροντίζουν να κοινοποιούν στην Επιτροπή και τα κράτη μέλη, εντός 24 ωρών, με τηλεομοιοτυπία, τέλεξ ή τηλεγράφημα, την επιβεβαίωση της εμφάνισης οποιασδήποτε από τις προαναφερθείσες ασθένειες ή τη μεταβολή της πολιτικής εμβολιασμού κατά των εν λόγω ασθενειών.
(4) Στις 24 Οκτωβρίου 2000, οι αρμόδιες αρχές της Ουρουγουάης επιβεβαίωσαν μια επιδημική έκρηξη αφθώδους πυρετού στο διαμέρισμα Artigas.
(5) Οι αρμόδιες αρχές της Ουρουγουάης παρέσχαν ικανοποιητικές εγγυήσεις σχετικά με τα ληφθέντα μέτρα για τον έλεγχο της μετακίνησης ζώων ευπρόσβλητων ειδών, εντός και εκτός της μολυσμένης περιοχής, κηρύσσοντας ιδίως ολόκληρο το διαμέρισμα του Artigas ως περιοχή ελέγχου σχετικά με τον αφθώδη πυρετό.
(6) Κατά συνέπεια, είναι απαραίτητο να επανακαθορισθούν τα εδάφη της Ουρουγουάης από τα οποία επιτρέπονται οι εισαγωγές νωπών κρεάτων στην Κοινότητα.
(7) Είναι δικαιολογημένο να εξακολουθήσουν να επιτρέπονται οι εισαγωγές από την Ουρουγουάη κρεάτων χωρίς κόκαλα, που παράγονται σύμφωνα με τις απαιτήσεις που ορίζονται στην απόφαση 93/402/ΕΟΚ.
(8) Πρέπει να τροποποιηθεί αναλόγως η απόφαση 93/402/ΕΟΚ.
(9) Τα μέτρα που θεσπίζονται στην παρούσα απόφαση θα επανεξετασθούν με βάση την εξέλιξη της κατάστασης.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση αριθ. 93/402/ΕΟΚ τροποποιείται ως εξής:
1. Το παράρτημα Ι αντικαθίσταται από το παράρτημα Α της παρούσας απόφασης.
2. Το παράρτημα ΙΙ αντικαθίσταται από το παράρτημα Β της παρούσας απόφασης.
Άρθρο 2
1. Τα κράτη μέλη επιτρέπουν τις εισαγωγές από την Ουρουγουάη νωπών κρεάτων, που παρήχθησαν μετά τις 24 Οκτωβρίου 2000, σύμφωνα με τις διατάξεις που ορίζονται στο άρθρο 1 της παρούσας απόφασης.
2. Κατά παρέκκλιση του σημείου 1 ανωτέρω, τα κράτη μέλη επιτρέπουν τις εισαγωγές από την Ουρουγουάη νωπών κρεάτων, που παρήχθησαν πριν από τις 24 Οκτωβρίου 2000 και πιστοποιήθηκαν σύμφωνα με τις διατάξεις που ορίζονται στην απόφαση 93/402/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 24 Νοεμβρίου 2000.

Labels: 0
3
17
18